Victor Ponta este supărat: cel care i-a luat locul la conducerea PSD l-ar fi numit „duşmanul partidului”. „Sunt foarte dezamăgit și supărat dacă această știre e adevărată. Dacă într-adevăr Liviu Dragnea ar gândi aşa, atunci la Cotroceni trebuie deschisă șampania!”, comentează el pe Facebook.

Social-democraţii care au participat la ultima şedinţă de conducere încearcă să îl liniştească pe Victor Ponta.

Mihai Tudose, vicepreședinte PSD: „Domnul Liviu Dragnea, în această şedinţă ar fi spus ca fostul premier Victor Ponta este duşman al PSD”.

Reporter: „A existat o asemenea discuţie?”

Mihai Tudose: „Nu,eu nu am auzit aşa ceva”.

Cu câteva zile în urmă, Victor Ponta arunca alte săgeţi spre şeful lui de la partid: „E foarte uşor să scapi de aliaţi şi e foarte greu să îţi câştigi alţii, mai ales dacă impresia de aroganță și comportament de vătaf județean" este transmisă către parteneri.

Liviu Dragnea, președinte PSD: „Chiar sunt foarte mandru de aceasta caracterizare. Am apreciat foarte mult și sunt convins că toți membrii de partid au apreciat aceasta pozitie”.

Relaţia dintre fostul şi actualul preşedinte al social-democraţilor a devenit foarte încordată după ce Liviu Dragnea nu l-a susţinut pe Victor Ponta ca să ajungă liderul Camerei Deputaţilor.

Liviu Dragnea l-a consolat apoi pe Victor Ponta: are nevoie de el să adune voturi pentru PSD în campania electorală pentru alegerile parlamentare.